Neuvoston 28 päivänä toukokuuta 1996 vahvistama YHTEINEN KANTA (EY) N:o 30/96 neuvoston asetuksen (EY) N:o . . ./96 antamiseksi Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetun asetuksen (ETY) N:o 259/93 muuttamisesta (96/C 219/03)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan,

ottaa huomioon komission ehdotuksen (1),

ottaa huomioon talous- ja sosiaalikomitean lausunnon (2),

noudattaa 189 c artiklassa määrättyä menettelyä (3),

ottaa huomioon Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta 1 päivänä helmikuuta 1993 annetun asetuksen (ETY) N:o 259/93 (4) ja erityisesti sen 16 artiklan,

sekä katsoo, että

Euroopan yhteisö on vaarallisten jätteiden maan rajan ylittävien siirtojen ja käsittelyn valvonnasta tehdyn Baselin yleissopimuksen osapuoli 7 päivästä helmikuuta 1994,

Baselin yleiskokouksen osapuolten toinen konferenssi hyväksyi yksimielisesti päätöksen II/12 rajan yli Taloudellisen yhteistyön ja kehityksen järjestön (OECD) jäsenvaltioista muihin kuin OECD:n jäsenvaltioihin tapahtuvien lopullisesti huolehdittaviksi tarkoitettujen vaarallisten jätteiden siirtojen välittömästä kieltämisestä ja rajan yli OECD:n jäsenvaltioista muihin kuin OECD:n jäsenvaltioihin tapahtuvien kierrätettäväksi tai hyödynnettäväksi tarkoitettujen vaarallisten jätteiden siirtojen kieltämisestä 1 päivästä tammikuuta 1998,

osapuolien edellytetään tekevän yhteistyötä ja toimivan aktiivisesti Baselin yleiskokouksen osapuolten toisen konferenssin päätöksen II/12 tehokkaan täytäntöönpanon varmistamiseksi,

lopullisesti huolehdittaviksi tarkoitettujen jätteiden osalta asetuksessa (ETY) N:o 259/93 olevassa 14 artiklassa kielletään kaikki tällaisten jätteiden vienti muihin kuin OECD:n jäsenvaltioihin, ja kyseisen asetuksen 18 artiklassa kielletään kaikki jätteiden vienti AKT-maihin,

nykyisellään kyseisessä asetuksessa ei säädetä kierrätettäviksi tai hyödynnettäviksi tarkoitettujen vaarallisten jätteiden viennin täydellisestä kieltämisestä muihin kuin OECD:n jäsenvaltioihin, ja

tämän vuoksi on aiheellista muuttaa kyseistä asetusta,

ON ANTANUT TÄMÄN ASETUKSEN:

1 artikla

Korvataan asetuksessa (ETY) N:o 259/93 olevan 16 artiklan 1 kohta seuraavasti:

"1. Kielletään kaikki liitteissä III ja IV mainittujen ja hyödynnettäväksi tarkoitettujen jätteiden vienti, lukuun ottamatta vientiä:

a) maihin, joihin OECD:n päätöstä sovelletaan;

b) muihin maihin:

- jotka ovat Baselin sopimuksen osapuolia ja/tai joiden kanssa yhteisö tai yhteisö ja jäsenvaltiot ovat tehneet kahdenvälisiä, monenvälisiä tai alueellisia sopimuksia tai järjestelyjä Baselin yleissopimuksen 11 artiklan ja tämän artiklan 2 kohdan mukaisesti. Kaikki tällainen vienti on kuitenkin kielletty 1 päivästä tammikuuta 1998,

- joiden kanssa yksittäiset jäsenvaltiot ovat tehneet kahdenvälisiä sopimuksia tai järjestelyjä ennen tämän asetuksen soveltamispäivää edellyttäen, että nämä sopimukset ja järjestelyt ovat yhteisön lainsäädännön, Baselin yleissopimuksen 11 artiklan ja tämän artiklan 2 kohdan mukaisia. Sopimuksista ja järjestelyistä on tehtävä ilmoitus komissiolle kolmen kuukauden kuluessa tämän asetuksen soveltamispäivästä tai edellä mainittujen sopimusten ja järjestelyjen soveltamispäivästä siten, että aikaisempi päivämäärä otetaan huomioon; ne lakkaavat olemasta voimassa, kun sopimuksia ja järjestelyjä tehdään ensimmäisen luetelmakohdan mukaisesti. Kaikki tällainen vienti on kuitenkin kielletty 1 päivästä tammikuuta 1998."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty . . .

Neuvoston puolesta

Puheenjohtaja

(1) EYVL N:o L 164, 30.6.1995, s. 8

(2) EYVL N:o L 18, 22.1.1996, s. 18

(3) Euroopan parlamentin lausunto annettu 16 päivänä tammikuuta 1996 (EYVL N:o C 32, 5.2.1996, s. 32), neuvoston yhteinen kanta vahvistettu . . . (sitä ei ole vielä julkaistu virallisessa lehdessä) ja Euroopan parlamentin päätös tehty . . . (sitä ei ole vielä julkaistu virallisessa lehdessä)

(4) EYVL N:o L 30, 6.2.1993, s. 1, asetus sellaisena kuin se on muutettuna komission päätöksellä 94/721/EY (EYVL N:o L 288, 9.11.1994, s. 36)

NEUVOSTON PERUSTELUT

I. JOHDANTO

1. Komissio esitti 3 päivänä toukokuuta 1995 Euroopan yhteisön perustamissopimuksen 130 s artiklan 1 kohtaan perustuvan ehdotuksen asetukseksi Euroopan yhteisössä, Euroopan yhteisöön ja Euroopan yhteisöstä tapahtuvien jätteiden siirtojen valvonnasta ja tarkastamisesta annetun neuvoston asetuksen (ETY) N:o 259/93 muuttamisesta (1).

2. Euroopan parlamentti antoi lausuntonsa (2) ensimmäisessä käsittelyssä 16 päivänä marraskuuta 1996 ja 16 päivänä tammikuuta 1996.

Tämän lausunnon seurauksena komissio teki muutetun ehdotuksen 20 päivänä helmikuuta 1996 (3).

Talous- ja sosiaalikomitea antoi lausuntonsa (4) 25 päivänä lokakuuta 1995.

3. Neuvosto vahvisti 28 päivänä toukokuuta 1996 yksimielisesti yhteisen kannan perustamissopimuksen 189 c artiklan mukaisesti.

II. TAVOITE

4. Tämän asetusehdotuksen tavoitteena on saattaa Baselin yleissopimuksen osapuolten toisen konferenssin päätöksen II/12 asiaa koskevat säännökset osaksi asetusta (ETY) N:o 259/93.

III. YHTEISEN KANNAN ERITTELY

5. Neuvosto arvioi komission muutettua ehdotusta toisaalta edellä esitetyn tavoitteen osalta ja toisaalta ottaen huomioon, että on tarpeen välttää erilaisten jäteluokittelujen käyttö yhteisössä ja sen ulkopuolella ja varmistaa, että kansainvälisellä tasolla otetaan käyttöön yhtenäiset jäteluettelot ja -luokittelut.

Erityisesti kävi ilmi, että asetukseen (ETY) N:o 259/93 on mahdollisimman nopeasti sisällytettävä päätöksen II/12 (vahvistettu päätöksellä III/1) asiasisältö eli vaarallisten jätteiden vientikielto (toiminnan luonteen mukaisesti joko välitön tai lykätty) huolimatta siitä, millaisia teknisiä selvennyksiä tämä edellyttää.

Neuvosto päätti vahvistaa yksimielisesti yhteisen kannan.

(1) EYVL N:o C 164, 30.6.1995, s. 8

(2) EYVL N:o C 32, 5.2.1996, s. 32

(3) EYVL N:o C 107, 13.4.1996, s. 6

(4) EYVL N:o C 18, 22.1.1996, s. 18